CELEX: 32018L0737
Language: fi
Date: 2018-02-27 00:00:00
Title: Komission delegoitu direktiivi (EU) 2018/737, annettu 27 päivänä helmikuuta 2018, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen kiekkomaisten ja planaaristen keraamisten monikerroskondensaattoreiden reikäjuotoksissa juotosaineena käytettävää lyijyä koskevan poikkeuksen osalta (ETA:n kannalta merkityksellinen teksti. )

18.5.2018   
            
            
               FI
            
            
               Euroopan unionin virallinen lehti
            
            
               L 123/97
            
         KOMISSION DELEGOITU DIREKTIIVI (EU) 2018/737,
   annettu 27 päivänä helmikuuta 2018,
   Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen kiekkomaisten ja planaaristen keraamisten monikerroskondensaattoreiden reikäjuotoksissa juotosaineena käytettävää lyijyä koskevan poikkeuksen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU (1) ja erityisesti sen 5 artiklan 1 kohdan a alakohdan,
   sekä katsoo seuraavaa:
   
               (1)
            
            
               Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä lyijyä.
            
         
               (2)
            
            
               Direktiivin 2011/65/EU liitteessä III olevan kohdan 24 nojalla lyijyn käyttö oli sallittu juotosaineessa, jota käytetään kiekkomaisten ja planaaristen keraamisten monikerroskondensaattoreiden reikäjuotoksissa (machined through hole -juotoksissa), 21 päivään heinäkuuta 2016 asti. Komissio vastaanotti tällaisen luokkia 1–7 ja 10 koskevan poikkeuksen uusimista koskevan hakemuksen, joka oli esitetty direktiivin 2011/65/EU 5 artiklan 5 kohdan mukaisesti ennen 21 päivää tammikuuta 2015.
            
         
               (3)
            
            
               Kiekkomaiset ja planaariset kondensaattorit ovat keraamisten monikerroskondensaattoreiden johdannaisia. Näitä erikoiskondensaattoreita käytetään sähkömagneettisten häiriöiden poistamiseen tarkoitetuissa suodattimissa ja liittimissä vaativissa sovelluksissa, joissa sähköisten häiriöiden poistaminen on ratkaisevan tärkeää. Tyypillisiä esimerkkejä näiden komponenttien käyttösovelluksista ovat ammattikäyttöön tarkoitetut äänilaitteet, merenkulkualan seurantalaitteet ja videovalvontajärjestelmät.
            
         
               (4)
            
            
               Kiekkomaisissa ja planaarisissa kondensaattoreissa käytettävillä lyijyä sisältävillä juotoksilla on sekä sopiva sulamispiste että venyvyys. Juotoksen venyvyyden ansiosta vältetään juottamisen aikana ja sen jälkeen tapahtuva keraamisen kerroksen halkeilu, joka johtuu siitä, että keraamisen kondensaattorin ja kuparinastan lämpötilat poikkeavat toisistaan.
            
         
               (5)
            
            
               Lyijyn korvaaminen on tieteellisistä ja teknisistä syistä toistaiseksi mahdoton toteuttaa.
            
         
               (6)
            
            
               Koska luokkia 1–7 ja 10 koskeviin käyttötarkoituksiin ei tällä hetkellä ole käytettävissä riittävän luotettavia vaihtoehtoja tai niitä ei todennäköisesti ole saatavilla markkinoilla lähitulevaisuudessa, on perusteltua, että poikkeus on voimassa 21 päivään heinäkuuta 2021 asti. Muiden luokkien kuin luokkien 1–7 ja 10 osalta nykyinen poikkeus on voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti.
            
         
               (7)
            
            
               Sen vuoksi direktiiviä 2011/65/EU olisi muutettava,
            
         ON HYVÄKSYNYT TÄMÄN DIREKTIIVIN:
   1 artikla
   Muutetaan direktiivin 2011/65/EU liite III tämän direktiivin liitteen mukaisesti.
   2 artikla
   1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivään kesäkuuta 2019. Niiden on viipymättä toimitettava nämä säännökset kirjallisina komissiolle.
   Jäsenvaltioiden on sovellettava näitä säännöksiä 1 päivästä heinäkuuta 2019.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   3 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.
   
      Tehty Brysselissä 27 päivänä helmikuuta 2018.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 174, 1.7.2011, s. 88.
   
      LIITE
      Korvataan direktiivin 2011/65/EU liitteessä III oleva 24 kohta seuraavasti:
      
         
                     ”24
                  
                  
                     Lyijy juotosaineessa, jota käytetään kiekkomaisten ja planaaristen keraamisten monikerroskondensaattoreiden reikäjuotoksissa (machined through hole -juotoksissa)
                  
                  
                     Päättyy
                     
                                 —
                              
                              
                                 21. heinäkuuta 2021 luokkien 1–7 ja 10 osalta;
                              
                           
                                 —
                              
                              
                                 21. heinäkuuta 2021 luokkien 8 ja 9 osalta, lukuun ottamatta in vitro -diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita;
                              
                           
                                 —
                              
                              
                                 21. heinäkuuta 2023 luokan 8 in vitro -diagnostiikkaan tarkoitettujen lääkinnällisten laitteiden osalta;
                              
                           
                                 —
                              
                              
                                 21. heinäkuuta 2024 luokan 9 teollisuuden tarkkailu- ja valvontalaitteiden sekä luokan 11 osalta.”